དེ་ཡང་ཨར་ལན་གྱི་རྩོམ་པ་བོ་གྲགས་ཅན་ཡེ་ཚི་སོགས་ལ་འབྲེལ་ཟམ་བརྒྱུད་ནས་རིམ་བཞིན་དབྱིན་ཇི་དང་ཨ་རིའི་རྩོམ་པ་བོ་གང་མང་ལ་འབྲེལ་འདྲིས་བྱུང་ཞིང་།དུས་ཡུན་རིང་བོ་མ་སོང་བར་ཐེ་ཀོར་དང་ཁོང་གི་བརྩམས་ཆོས་སྙན་ངག་གི་མཆོད་པའི་མཚན་སྙན་ཆེས་ཆེར་རྒྱས།དེ་བས་སྙན་ངག་གི་མཆོད་པ།དང་འབྲེལ་བའི་གྱེར་འདོན་དགོང་འཚོགས་དང་དཔྱད་གླེང་འདུ་འཛོམས་མང་དུ་བྱས་མཐར་ཀློག་པ་ཁྲི་ཕྲག་གིས་བསྟོད་པའི་མཐེ་བོང་བསྒྲེངས་ཤིང་།སྔར་བྷང་གྷ་ལའི་སྐད་དུ་བརྩམས་པའི་ཟླ་གཞོན་དང་ལྡུམ་རབརྩེ་དུང་དང་མི་ཚེ།ད་དུང་བརྩམས་སྒྲུང་སྦྲག་ཁང་སོགས་ཁོང་ཅག་གི་རེ་འདོད་ལྟར་དབྱིན་ཡིག་ཏུ་བསྒྱུར།གཞན་ཡང་ལོ་དེའི་ཟླ་བ་༡༡་པར་སྙན་ངག་གི་མཆོད་པ།དངོས་སུ་ལུན་ཏུན་པར་ཁང་ནས་དཔར་དུ་བསྐྲུན་ཅིང་།ཟླ་གཞོན་དང་སྦྲག་ཁང་སོགས་ཀྱང་རྗེས་ནས་རིམ་བཞིན་པར་སྐྲུན་ཞུས།དེ་ནས་སྙན་ངག་གི་མཆོད་པ།ཞེས་པའི་སྙན་དེབ་དེ་དབྱིན་ཇི་དང་ཨ་རི་ཙམ་མིན་པར་རྒྱལ་ཁབ་མི་འདྲ་བ་དང་སྐད་ཡིག་མི་འདྲ་བ་དུ་མའི་ལམ་དུ་བསྒྱུར་བས།༡༩༡༣ལོར་འཛམ་གླིང་ལ་མིང་དུ་གྲགས་པའི་ནོར་འབེལ་གཟེངས་རྟགས་དེ་རྒྱ་གར་གྱི་སྙན་ངག་སྨྲ་བ་ར་པན་ཏ་ར་ན་ཐིཐེ་ཀོར་རམ་ཇོ་བོ་ཉི་དབང་མགོན་པོ་གང་དེའི་བགོས་སྐལ་དུ་གྱུར།དེ་ནི་ཨེ་ཤ་ཡའི་འོད་སྟོང་འབར་བའི་ལོ་རྒྱུས་སྟེགས་བུ་རུ་ཆེས་ཐོག་མའི་མིག་དབང་འཕྲོག་པའི་ཟློས་གར་གསར་བ་དེ་ཡིན་ངེས།